
PROIECT DE  DECIZIE 
com. Sărata Galbenă
   Din:  2026                                                                                Nr. 

 ,,Cu privire la aprobarea Regulamentului 
cu privire la amplasarea dispozitivelor publicitare
 și autorizarea publicității exterioare 
în com Sărata Galbenă, raionul Hînceşti”

  
 În temeiul art. 8 alin. (3), art. 10¹ alin. (2) și (3), art. 14 alin. (2) lit. a) și lit. m) din Legea nr. 436/2006 privind administrația publică locală, art. 36 din Legea nr. 62/2022 cu privire la publicitate, Legii nr. 160/2011 privind reglementarea prin autorizare a activității de întreprinzător, Legii nr. 509/1995 a drumurilor, Codului urbanismului și construcțiilor nr. 434/2023, în vederea asigurării unui cadru unitar de reglementare a amplasării dispozitivelor publicitare, a protejării aspectului arhitectural și urbanistic al localității, a siguranței circulației rutiere, a utilizării eficiente a domeniului public și privat al comunei, precum și a aplicării uniforme a legislației în domeniul publicității exterioare, ținând cont de avizele comisiilor consultative de specialitate,
 Consiliul local al comunei Sărata Galbenă
                                               DECIDE:
1. Se aprobă Regulamentul privind amplasarea dispozitivelor publicitare și autorizarea publicității exterioare pe teritoriul comunei Sărata Galbenă, raionul Hîncești, conform anexei nr. 1, care face parte integrantă din prezenta decizie.
2. Primarul comunei Sărata Galbenă și subdiviziunile responsabile vor asigura aplicarea prevederilor regulamentului aprobat și vor întreprinde măsurile necesare pentru punerea în executare a prezentei decizii.
3. Prezenta decizie se aduce la cunoştinţă publică în modul prevăzut de lege şi intră în vigoare la data includerii în Registrul de Stat al Actelor Locale şi poate fi contestată la Judecătoria Hînceşti, sediul Ialoveni, în termen de 30 de zile de la data comunicării, potrivit prevederilor Codului Administrativ nr.116/2018.
4. Controlul executării prevederilor prezentei hotărâri se atribuie primarului şi comisiei de specialitate  în probleme sociale, (învăţământ, cultură, ocrotirea sănătăţii, protecţia socială) şi culte.
Iniţiat//Lozovoi Mihail, primarul comunei.
Elaborat: Breabin Iuliana, specialistă CUPS
Avizat: Solomon Albina, secretara CL Sărata Galbenă.            
                    
Preşedintele şedinţei:________________________
 Contrasemnează:
             Secretara
 Consiliului  local Sărata Galbenă:______________ Albina SOLOMON


Anexa nr. 1
la Decizia Consiliului local al comunei Sărata Galbenă
nr.  din  2026
APROBAT
prin Decizia Consiliului local al comunei Sărata Galbenă
2026

Regulament
cu privire la amplasarea dispozitivelor publicitare și autorizarea publicității exterioare
în com Sărata Galbenă, raionul Hînceşti
Cuprins:
Capitolul I. Dispoziții generale
Capitolul II. Termeni și definiții
Capitolul III. Dispozitive publicitare
Secțiunea 1. Definiții și dispoziții generale
Secțiunea a 2-a. Amplasarea și exploatarea dispozitivelor publicitare
Secțiunea a 3-a. Procedura de autorizare/notificare a amplasării dispozitivelor publicitare
Capitolul IV. Publicitatea exterioară
Secțiunea 1. Dispoziții generale privind amplasarea publicității exterioare
Secțiunea a 2-a. Eliberarea actelor permisive pentru publicitatea exterioară
Secțiunea a 3-a. Modificarea, suspendarea și retragerea actelor permisive
Capitolul V. Publicitatea socială
Capitolul VI. Publicitatea pe vehicule
Capitolul VII. Dispoziții speciale privind publicitatea pentru anumite produse și servicii
Capitolul VIII. Răspunderea
Capitolul IX. Controlul respectării prevederilor Regulamentului
Capitolul X. Dispoziții finale și tranzitorii
Anexe



Capitolul I.
Dispoziții generale
1. Prezentul Regulament stabilește cadrul juridic și condițiile de amplasare, utilizare și exploatare a dispozitivelor publicitare, precum și procedura de autorizare/notificare a publicității exterioare pe teritoriul administrativ al comunei Sărata Galbenă, raionul Hîncești.
2. Regulamentul are drept scop asigurarea unui cadru unitar de reglementare a publicității exterioare, protejarea aspectului arhitectural și estetic al localității, siguranța circulației rutiere și pietonale, precum și respectarea interesului public.
3. Prevederile prezentului Regulament se aplică persoanelor fizice și juridice, proprietarilor și deținătorilor dispozitivelor publicitare, furnizorilor și difuzorilor de publicitate, precum și proprietarilor sau gestionarilor imobilelor și terenurilor pe care sunt amplasate dispozitive publicitare.
4. Autoritatea administrației publice locale a comunei Sărata Galbenă, în limitele competențelor stabilite de legislația în vigoare, asigură monitorizarea respectării prevederilor prezentului Regulament și aplicarea măsurilor prevăzute de lege.
5. Amplasarea dispozitivelor publicitare se efectuează numai cu respectarea legislației în domeniul publicității, urbanismului, construcțiilor, protecției patrimoniului, siguranței circulației și a prezentului Regulament.
6. Prezentul Regulament, precum și modificările și completările ulterioare ale acestuia, se aprobă prin decizia Consiliului local al comunei Sărata Galbenă.

Capitolul II
Termeni și definiții
7. În sensul prezentului Regulament, termenii și expresiile utilizate au următoarele semnificații:
a) publicitate – informație difuzată prin orice mijloc și utilizând orice suport, adresată unui număr nedeterminat de persoane, în scopul promovării unui obiect al publicității;
b) publicitate exterioară (outdoor) – publicitate difuzată prin intermediul dispozitivelor publicitare amplasate în exteriorul clădirilor sau în spații publice, vizibilă din exterior;
c) dispozitiv publicitar – sistem tehnic destinat afișării publicității exterioare, inclusiv panouri, casete luminoase, ecrane electronice, bannere, mesh-uri, construcții publicitare și alte mijloace similare;
d) dispozitiv publicitar fix – dispozitiv publicitar amplasat într-un loc stabil, destinat utilizării pe o perioadă determinată sau nedeterminată;
e) dispozitiv publicitar mobil – dispozitiv publicitar ușor demontabil, care poate fi deplasat fără intervenții asupra terenului sau construcțiilor;
f) suprafață de afișaj – suprafața dispozitivului publicitar destinată expunerii mesajului publicitar;
g) obiect al publicității – persoană, produs, serviciu, activitate, eveniment, idee, inițiativă sau alt obiect promovat prin publicitate;
h) furnizor de publicitate – persoană fizică sau juridică ce comandă ori inițiază realizarea publicității;
i) producător de publicitate – persoană fizică sau juridică care creează materialul publicitar;
j) difuzor de publicitate – persoană fizică sau juridică ce asigură transmiterea publicității către consumatori;
k) consumator de publicitate – persoană căreia îi este adresată publicitatea;
l) pașaport al dispozitivului publicitar fix – document care conține informațiile privind amplasarea, caracteristicile tehnice și condițiile de instalare a dispozitivului publicitar fix;
m) notificare privind instalarea dispozitivului publicitar fix – act prin care solicitantul informează autoritatea administrației publice locale despre intenția de instalare a dispozitivului publicitar fix, asumându-și respectarea cerințelor legale;
n) autorizație de construire – act permisiv emis în condițiile legislației în domeniul construcțiilor, care conferă dreptul de executare a lucrărilor de construcție;
o) construcție cu caracter provizoriu – construcție autorizată cu durată limitată de existență, stabilită prin actele de urbanism și autorizare;
p) publicitate socială – publicitate care urmărește promovarea unor valori, comportamente sau mesaje de interes public, fără scop comercial direct.
Capitolul III
Dispozitive publicitare
Secțiunea 1. Definiții și dispoziții generale
8. Publicitatea exterioară se realizează prin utilizarea sistemelor de comunicare vizuală, care includ panouri, standuri, instalații și structuri amplasate separat sau pe fațadele și acoperișurile clădirilor, semne tridimensionale, semne iluminate, panouri electromecanice și electronice, precum și alte mijloace tehnice, denumite în continuare dispozitive publicitare.
În funcție de dimensiuni, caracteristici tehnice și modul de amplasare, dispozitivele publicitare se clasifică în trei categorii:
Categoria I – mobilier urban, panouri portabile și dispozitive ușor demontabile, amplasate la sol sau fixate pe fațade/perete;
Categoria II – panouri standard de publicitate și afișaj, panouri și alte dispozitive tipizate, de serie, amplasate pe fundații proprii, pe pereți, acoperișuri, geamuri sau alte construcții;
Categoria III – construcții publicitare complexe de format mare, realizate conform unor proiecte individuale, amplasate pe fundații proprii, pereți sau acoperișuri ale clădirilor și construcțiilor, care necesită evaluarea capacității portante și, după caz, efectuarea expertizei tehnice privind încărcările suplimentare.
9. Dispozitivele publicitare pot fi amplasate pe terenuri aparținând domeniului public sau privat al comunei Sărata Galbenă, precum și pe proprietăți private ale persoanelor fizice și juridice, cu respectarea prevederilor legislației în vigoare și ale prezentului Regulament.
10. În sensul prezentului Regulament, principalele tipuri de dispozitive publicitare sunt:
a) casetă luminoasă (boxă iluminată) – dispozitiv publicitar iluminat din interior, destinat afișării mesajelor publicitare sau informațiilor;
b) tumbă de afișaj și publicitate – construcție verticală exterioară utilizată pentru expunerea afișelor publicitare și a informațiilor de interes social, cultural sau comunitar;
c) ecran publicitar – dispozitiv electronic de tip LED, LCD, prismatron, scroller sau alt tip similar, destinat afișării imaginilor, secvențelor grafice ori video fără sunet, amplasat pe fațadele clădirilor sau pe un sistem propriu de susținere;
d) firmă – inscripție, element grafic sau imagine amplasată pe fațada unei clădiri, care indică denumirea agentului economic ori activitatea desfășurată în incinta respectivei clădiri;
e) indicator publicitar direcțional (panou direcțional) – înscris, formă sau imagine care indică direcția, amplasarea sau proximitatea unui obiectiv ori a unei clădiri în care se desfășoară o anumită activitate;
f) mesh digital – suport publicitar de dimensiuni mari amplasat pe suprafața exterioară a unei clădiri, care utilizează tehnologia electronică pentru afișarea publicității;
g) mesh sau banner pe perete – suport publicitar confecționat din material sintetic perforat sau dens, amplasat pe clădiri ori alte construcții;
h) panou publicitar – construcție publicitară prevăzută cu sistem propriu de susținere raportat la sol;
i) panou portabil – dispozitiv publicitar fără fixare permanentă la sol, fără fundație, stabilizat prin greutate proprie;
j) panou de tip citylight – dispozitiv publicitar iluminat din interior, prevăzut cu sistem propriu de susținere;
k) proiect publicitar special – construcție publicitară temporară, atipică, realizată pentru promovarea unui produs, serviciu sau eveniment, fără elemente de fundație și fără caracter de construcție publicitară permanentă;
l) rooftop – publicitate amplasată pe acoperișul sau terasa unei clădiri;
m) steag publicitar – suport din material textil, plastic sau alt material similar, fixat pe catarg, stâlp ori suport special, care conține culori, simboluri, imagini sau mesaje publicitare.
Steagurile publicitare se amplasează numai pe teritoriul expozițiilor, târgurilor, magazinelor și supermagazinelor, parcurilor, întreprinderilor industriale, precum și în zonele destinate desfășurării acțiunilor publice, culturale sau sportive. Înălțimea minimă de amplasare a acestora va fi de 2,5 m de la cota terenului.
n) dispozitive publicitare netradiționale – baloane gonflabile, baloane cu imagini și inscripții publicitare sau alte mijloace similare;
o) publicitate pe vehicule – publicitate realizată prin aplicarea de autocolante, inscripții, imagini sau prin vopsirea parțială ori integrală a mijloacelor de transport.
11. Dispozitivele publicitare din categoria I se amplasează în baza pașaportului de amplasare a dispozitivului publicitar, coordonat de Primăria comunei Sărata Galbenă, conform prevederilor legale.
12. Dispozitivele publicitare din categoria II și categoria III sunt considerate construcții cu caracter provizoriu și se amplasează cu respectarea procedurilor de autorizare prevăzute de legislația în domeniul construcțiilor.
13. Termenul de amplasare și exploatare a dispozitivului publicitar se stabilește de Primăria comunei Sărata Galbenă și se indică în pașaportul de amplasare a dispozitivului publicitar sau în actul permisiv emis, după caz.
14. Fiecare construcție publicitară, cu excepția dispozitivelor amplasate direct pe clădiri, trebuie să fie prevăzută cu un marcaj amplasat într-un loc vizibil, care să conțină numărul actului permisiv, precum și datele de contact ale proprietarului dispozitivului publicitar.
15. Pe întreaga perioadă de exploatare a dispozitivului publicitar, indiferent de regimul juridic al terenului sau imobilului pe care acesta este amplasat, proprietarul acestuia este obligat să asigure afișarea permanentă a materialelor publicitare.
În lipsa unor contracte publicitare active, proprietarul dispozitivului publicitar va afișa materiale privind propria activitate sau materiale cu caracter educațional, social, cultural, umanitar ori de interes public.
16. Panourile publicitare amplasate la sol trebuie instalate astfel încât să nu afecteze circulația rutieră și pietonală, accesul la proprietăți, clădiri sau obiective și să respecte cerințele de siguranță prevăzute de legislația în vigoare.
17. Proprietarii ecranelor publicitare sunt obligați să asigure, la solicitarea autorității administrației publice locale, difuzarea mesajelor de interes public în situații de urgență.
18. Dimensiunile dispozitivelor publicitare se stabilesc în funcție de caracteristicile zonei, condițiile de amplasare și limitele prevăzute de prezentul Regulament.
19. Dispozitivele publicitare independente pot fi iluminate pe timp de noapte, cu respectarea cerințelor de securitate și a condițiilor stabilite de autoritatea administrației publice locale.
20. Dispozitivele publicitare fixe amplasate în intravilanul localității pot fi racordate la rețeaua de iluminat, în măsura existenței posibilităților tehnice.
21. Iluminarea dispozitivelor publicitare fixe se realizează cu echipamente care corespund cerințelor de securitate electrică și de prevenire a incendiilor.
22. Sistemele de iluminare nu trebuie să creeze disconfort participanților la trafic, să orbească conducătorii de vehicule sau să fie orientate direct spre ferestrele locuințelor.
23. Sistemele de iluminare ale dispozitivelor publicitare trebuie amplasate astfel încât să asigure protecția pietonilor și exploatarea în condiții de siguranță.
24. Pe teritoriul administrativ al comunei Sărata Galbenă, la inițiativa autorității administrației publice locale sau a persoanelor fizice ori juridice interesate, pot fi elaborate proiecte complexe privind amplasarea dispozitivelor publicitare și a mobilierului urban.
În scopul integrării armonioase în mediul arhitectural și urbanistic, aceste proiecte pot prevedea soluții speciale, cu respectarea legislației în vigoare și aprobarea acestora de către autoritatea competentă.
25. Conceptul sau proiectul privind amplasarea construcțiilor publicitare va include, după caz:
a) schița dispozitivului/dispozitivelor publicitare;
b) planul de amplasare a dispozitivului/dispozitivelor publicitare;
c) desfășurata frontului stradal;
d) profile stradale caracteristice;
e) fațadele clădirilor afectate;
f) reprezentarea grafică tridimensională (3D) a amplasării dispozitivului/dispozitivelor publicitare.
Secțiunea 2. Amplasarea și funcționarea dispozitivelor publicitare
25. Amplasarea dispozitivelor publicitare fixe pe teritoriul intravilan al comunei Sărata Galbenă, inclusiv în zona drumurilor publice situate în intravilanul localității, se realizează în conformitate cu prevederile prezentului Regulament, ale documentațiilor de urbanism aprobate și ale legislației în vigoare privind publicitatea exterioară.
26. Distanța dintre dispozitivele publicitare independente se stabilește în conformitate cu proiectul aprobat de amplasare a acestora pentru sectorul de stradă sau teritoriul respectiv.
În lipsa unui proiect de amplasare, distanța dintre dispozitivele publicitare amplasate succesiv, în aceeași direcție de vizibilitate pe o parte a străzii, se stabilește cu respectarea următoarelor condiții:
a) asigurarea uniformității privind formatul, dimensiunile și aspectul vizual al dispozitivelor publicitare;
b) evitarea suprapunerii sau obturării parțiale a imaginilor publicitare de pe dispozitivele amplasate adiacent;
c) respectarea aceluiași unghi de orientare a suprafeței publicitare față de direcția carosabilului;
d) evitarea suprasaturării spațiului public cu diferite tipuri de dispozitive publicitare;
e) respectarea următoarelor distanțe minime între dispozitivele publicitare:
1. 40 m – pentru dispozitive publicitare cu suprafața de afișaj de până la 4 m²;
2. 80 m – pentru dispozitive publicitare cu suprafața de afișaj de până la 8 m²;
3. 100 m – pentru dispozitive publicitare cu suprafața de afișaj de până la 12 m²;
4. 150 m – pentru dispozitive publicitare cu suprafața de afișaj de până la 18 m².
Distanțele prevăzute la prezentul articol pot fi reduse în cazul în care:
a) modificarea distanțelor este prevăzută într-un proiect complex de amenajare a sectorului de stradă sau a teritoriului respectiv;
b) dispozitivele publicitare sunt amplasate într-o linie unitară, cu aceeași orientare și distanță între ele, în cazul amplasării unui grup de dispozitive;
c) este asigurată respectarea acelorași condiții privind formatul, dimensiunile și aspectul arhitectural.
27. Dispozitivele publicitare independente cu posibilitate de vizualizare de 360° se amplasează cu respectarea distanțelor minime față de marginea carosabilului, după cum urmează:
a) dispozitivele cu suprafața de afișaj de până la 4 m² – la o distanță de cel puțin 1,0 m față de marginea carosabilului, cu excepția dispozitivelor amplasate pe stâlpii rețelelor tehnice de-a lungul drumului sau pe suporturi proprii amplasate pe axa stâlpilor tehnici, orientate spre trotuar;
b) dispozitivele cu suprafața de afișaj de până la 12 m² – la o distanță de cel puțin 2,0 m față de marginea carosabilului;
c) dispozitivele cu suprafața de afișaj mai mare de 12 m² – la o distanță de cel puțin 3,0 m față de marginea carosabilului.
În cazul în care între carosabil și zona de amplasare a dispozitivului publicitar există o barieră fizică de protecție (gard decorativ, perete de susținere, bază de beton sau alt element similar), distanțele prevăzute la lit. b) și c) pot fi reduse cu 50%.
28. Amplasarea dispozitivelor publicitare pe stâlpii de iluminat public, pe stâlpi special destinați susținerii rețelelor electrice pentru transportul public sau pe alți stâlpi tehnici este permisă numai cu acordul prealabil al administratorului acestora.
Suprafața unei fețe publicitare amplasate pe asemenea suporturi nu poate depăși 2 m².
29. Dispozitivele publicitare amplasate deasupra zonelor pietonale trebuie să fie poziționate la o înălțime liberă de cel puțin 3,0 m față de nivelul suprafeței pietonale.
30. Se interzice amplasarea dispozitivelor publicitare în următoarele cazuri:
a) fără obținerea actelor permisive prevăzute de legislația în vigoare și de prezentul Regulament;
b) pe clădiri și construcții fără acordul proprietarului sau al titularului dreptului de administrare asupra acestora;
c) în zonele de protecție ale monumentelor istorice, monumentelor de importanță publică și obiectelor de artă monumentală, cu excepția semnelor informative privind activitățile desfășurate în interiorul imobilului;
d) pe gardurile și elementele de împrejmuire ale cimitirelor și lăcașurilor de cult;
e) în interiorul parcurilor și grădinilor publice, cu excepția informațiilor privind activitățile, serviciile sau produsele comercializate în interiorul obiectivelor amplasate legal în aceste zone și a tumbelor de afișaj;
f) pe arbori;
g) pe partea carosabilă a drumurilor publice și pe pistele pentru bicicliști;
h) pe stâlpii indicatoarelor rutiere și ai semafoarelor;
i) a mijloacelor publicitare care, prin formă, dimensiuni, culori sau conținut, pot fi confundate cu indicatoarele rutiere, mijloacele de semnalizare sau elementele de orientare rutieră ori care reduc vizibilitatea acestora;
j) în zona de vizibilitate a trecerilor pentru pietoni, astfel încât să afecteze siguranța circulației. După trecerea pentru pietoni, pe direcția de deplasare, dispozitivele publicitare se amplasează la o distanță de cel puțin 1 m de aceasta;
k) pe poduri, precum și la sol la o distanță mai mică de 10 m față de poduri, pasaje, viaducte și alte construcții similare sau la mai puțin de 5 m față de marginea taluzului acestora;
l) în zona de protecție a rețelelor și comunicațiilor inginerești;
m) pe trotuare în cazul în care lățimea liberă destinată circulației pietonale rămâne mai mică de 2 m;
n) la o distanță mai mică de 2 m față de limita proprietăților private ale persoanelor fizice sau juridice, fără acordul scris al proprietarilor și dacă amplasarea afectează accesul, utilizarea proprietății sau vizibilitatea către și dinspre aceasta;
o) cu elemente constructive care depășesc parțial sau integral partea carosabilă, având punct de sprijin amplasat doar pe o parte a străzii;
p) peste străzi și drumuri publice prin utilizarea unor suporturi amplasate pe ambele părți ale acestora, cu excepția cazurilor prevăzute de legislație și a construcțiilor aferente rețelelor inginerești, cu acordul administratorului rețelei.
În cazul amplasării în apropierea rețelelor tehnice, distanța dintre dispozitivul publicitar și acestea trebuie să permită efectuarea lucrărilor de întreținere și exploatare și nu poate depăși 10 m.
31. Se interzice aplicarea afișelor sau materialelor publicitare pe suprafețe care nu sunt destinate acestui scop, precum și acoperirea altor materiale publicitare sau construcții publicitare amplasate legal anterior.
32. Se interzice exploatarea dispozitivelor publicitare electronice care utilizează fundal alb pentru afișarea imaginilor pe timp de noapte, dacă acestea pot afecta siguranța circulației sau confortul vizual al participanților la trafic.
33. Instalarea și exploatarea dispozitivelor publicitare sunt permise numai cu condiția restabilirii și amenajării terenului afectat în urma lucrărilor de instalare, inclusiv repararea integrală a elementelor de infrastructură deteriorate.
Secțiunea 3. Procedura de eliberare a documentelor/actelor permisive pentru amplasarea dispozitivelor publicitare
34. Autoritatea administrației publice locale, prin strategii, concepte și documentații de urbanism aprobate, identifică amplasamentele destinate instalării dispozitivelor publicitare pe terenurile ce aparțin domeniului public al comunei Sărata Galbenă.
Atribuirea amplasamentelor pentru utilizarea în scopuri publicitare se efectuează, după caz, prin proceduri legale de selectare a utilizatorilor, inclusiv prin licitație publică, în conformitate cu prevederile legislației în vigoare.
35. Amplasarea panourilor publicitare și a altor dispozitive publicitare care constituie construcții cu caracter provizoriu se efectuează numai după obținerea actelor permisive prevăzute de legislația în domeniul autorizării executării lucrărilor de construcție.
36. Pentru amplasarea dispozitivelor publicitare din categoria I, solicitantul depune la Primăria comunei Sărata Galbenă, prin intermediul ghișeului unic, o cerere privind elaborarea pașaportului de amplasare a dispozitivului publicitar.
La cerere se anexează următoarele documente:
a) cererea-tip, conform modelului aprobat (Anexa nr. 2);
b) schița de proiect a dispozitivului publicitar;
c) fotografii color ale zonei în care se solicită amplasarea dispozitivului publicitar;
d) copia extrasului din Registrul de stat al persoanelor juridice și întreprinzătorilor individuali, pentru persoanele juridice, sau copia actului de identitate, pentru persoanele fizice.
37. Pentru amplasarea dispozitivelor publicitare din categoria II, solicitantul depune la Primăria comunei Sărata Galbenă, prin intermediul ghișeului unic, cererea pentru obținerea actelor permisive necesare amplasării dispozitivului publicitar.
La cerere se anexează:
a) schița de proiect a dispozitivului publicitar;
b) fotografii color ale zonei de amplasare solicitate;
c) copia extrasului din Registrul de stat al persoanelor juridice și întreprinzătorilor individuali, pentru persoanele juridice, sau copia actului de identitate, pentru persoanele fizice;
d) acordul scris sau copia contractului încheiat cu proprietarul imobilului, în cazul amplasării dispozitivului publicitar pe un bun imobil privat.
e) declaraţia pe propria răspundere a solicitantului, prin care acesta confirmă că dispozitivul publicitar  fix nu necesită obţinerea autorizaţiei de construcţie şi se obligă să achite taxa pentru dispozitivul publicitar fix stabilită de autoritatea administraţiei publice locale.
38. Pentru amplasarea dispozitivelor publicitare din categoria III, solicitantul depune la Primăria comunei Sărata Galbenă cererea pentru obținerea actelor permisive prevăzute de legislația în vigoare, inclusiv certificatul de urbanism și autorizația de construire, după caz.
Documentația anexată se întocmește în conformitate cu prevederile Legii nr. 163/2010 privind autorizarea executării lucrărilor de construcție și ale actelor normative subsecvente.
39. Autoritatea administrației publice locale verifică documentele depuse de solicitant, conformitatea acestora cu cerințele legale și posibilitatea amplasării dispozitivului publicitar în locul solicitat.
40. Locul exact de amplasare a dispozitivului publicitar se stabilește de către reprezentantul autorității administrației publice locale, iar datele privind amplasamentul se înscriu în pașaportul de amplasare a dispozitivului publicitar.
41. Cererea și pașaportul de amplasare a dispozitivului publicitar se examinează și se coordonează cu subdiviziunile de specialitate ale Primăriei comunei Sărata Galbenă, inclusiv cu specialistul responsabil de arhitectură și/sau cadastrul local, după competență.
42. Pașaportul dispozitivului publicitar fix va conține în mod obligatoriu:
a) informații privind amplasamentul propus, inclusiv extrasul din planul topografic la scara corespunzătoare, cu indicarea exactă a locului de amplasare și fotografia amplasamentului;
b) informații tehnice privind dispozitivul publicitar, inclusiv dimensiunile, numărul fețelor de afișaj, suprafața publicitară și categoria acestuia;
c) acordul scris al proprietarului imobilului, în cazul amplasării dispozitivului publicitar pe fațade, acoperișuri, construcții sau alte bunuri aflate în proprietate privată;
d) declarația pe propria răspundere a solicitantului privind respectarea cerințelor legale și achitarea taxelor locale aferente dispozitivului publicitar.
43. Autoritatea administrației publice locale are următoarele obligații:
a) să verifice identitatea solicitantului prin utilizarea mecanismelor de schimb de date și interoperabilitate, în conformitate cu legislația în vigoare;
b) să recepționeze și să înregistreze notificarea privind instalarea dispozitivului publicitar, însoțită de pașaportul dispozitivului publicitar fix;
c) să examineze notificarea și documentele anexate în cadrul subdiviziunilor de specialitate;
d) să informeze solicitantul, în termenul prevăzut de legislație, despre luarea în evidență a notificării și modalitatea de achitare a taxelor locale aplicabile.
44. Notificarea privind instalarea dispozitivului publicitar este considerată nulă în cazul în care conține date false, incomplete sau informații care nu corespund cerințelor stabilite de legislație.
Autoritatea administrației publice locale informează solicitantul despre nulitatea notificării în termenul prevăzut de legislația în vigoare.
45. În procesul examinării solicitării, autoritatea administrației publice locale:
a) oferă informații privind cerințele legale și locale aplicabile amplasării dispozitivelor publicitare;
b) pune la dispoziția solicitantului modelele de formulare necesare;
c) acordă, la solicitare, consultații privind condițiile de amplasare a dispozitivelor publicitare;
d) asigură accesul la informațiile privind amplasamentele aprobate sau notificate ale dispozitivelor publicitare fixe;
e) oferă acces la informațiile tehnice disponibile privind terenurile și amplasamentele publice, în limitele prevăzute de lege.
46. Existența pașaportului de amplasare a dispozitivului publicitar și a actelor de confirmare a conformității constituie dovada că dispozitivul publicitar este amplasat în conformitate cu legislația în vigoare și cu prevederile prezentului Regulament.
47. Pașaportul de amplasare a dispozitivului publicitar sau refuzul motivat de eliberare a acestuia se emite în termen de cel mult 10 zile lucrătoare de la data înregistrării cererii.
48. Refuzul eliberării pașaportului de amplasare a dispozitivului publicitar se comunică solicitantului în formă scrisă și trebuie să conțină motivele refuzului, cu indicarea prevederilor legale și regulamentare care împiedică amplasarea dispozitivului publicitar în locul solicitat.
49. Reconstrucția sau înlocuirea unui dispozitiv publicitar fix notificat anterior necesită depunerea unei noi notificări în cazul în care:
a) dispozitivul reconstruit sau înlocuit este amplasat într-un alt loc decât cel indicat în notificarea și pașaportul anterior;
b) suprafața de afișaj a noului dispozitiv este mai mare decât cea aprobată anterior.
50. Reconstrucția sau înlocuirea dispozitivului publicitar fix nu necesită depunerea unei noi notificări dacă:
a) acesta este amplasat în același loc indicat în notificarea și pașaportul anterior;
b) suprafața de afișaj și caracteristicile principale ale dispozitivului rămân neschimbate.
51. Informațiile privind amplasamentele dispozitivelor publicitare fixe autorizate sau notificate, precum și informațiile privind actele permisive eliberate, constituie informații de interes public și se publică pe pagina web oficială a autorității administrației publice locale, în condițiile legislației privind accesul la informațiile de interes public.
Capitolul IV
Eliberarea autorizației pentru amplasarea publicității exterioare
Secțiunea 1. Dispoziții generale
52. Amplasarea publicității exterioare pe teritoriul comunei Sărata Galbenă este permisă numai în baza autorizației de amplasare a publicității exterioare (Anexa nr. 1), denumită în continuare „Autorizație”, eliberată de autoritatea administrației publice locale competentă, în condițiile prezentului Regulament și ale legislației în vigoare.
53. Autorizația va conține termenul de valabilitate al acesteia, care se stabilește de către emitent în conformitate cu prevederile legislației aplicabile și nu poate depăși termenul maxim prevăzut de actele normative în vigoare.
54. Termenul de valabilitate al autorizației pentru amplasarea publicității exterioare pe schelele instalate pe fațadele clădirilor aflate în proces de construcție, reconstrucție, renovare sau reparație, precum și pe elementele de îngrădire ale șantierelor de construcții sau pe alte structuri temporare utilizate în procesul lucrărilor, nu poate depăși termenul de valabilitate al autorizației de construire, cu excepția cazurilor în care legislația stabilește un alt termen.
55. În cazul amplasării unui dispozitiv publicitar pe un teren sau imobil aflat în proprietate privată, solicitantul este obligat să prezinte acordul scris al proprietarului sau al titularului dreptului de administrare asupra bunului respectiv.
56. Nu se eliberează autorizație pentru amplasarea publicității exterioare pe construcții edificate fără autorizație de construire sau pe construcții realizate cu încălcarea prevederilor autorizației de construire eliberate.

Secțiunea 2. Eliberarea autorizației pentru amplasarea publicității exterioare
57. Pentru obținerea autorizației de amplasare a publicității exterioare, solicitantul depune, prin intermediul ghișeului unic al autorității administrației publice locale, următoarele documente:
a) cererea conform modelului prevăzut în Anexa nr. 2 la prezentul Regulament;
b) fotografii color ale amplasamentului solicitat, care să reflecte situația existentă și integrarea dispozitivului publicitar în zona respectivă;
c) schița color a dispozitivului publicitar, inclusiv imaginea și mesajul publicitar propus, cu respectarea cerințelor prevăzute de prezentul Regulament;
d) copia actului de identificare a solicitantului – pentru persoane fizice, sau copia extrasului din Registrul de stat al persoanelor juridice – pentru persoane juridice;
e) acordul proprietarului terenului, imobilului sau construcției pe care urmează a fi amplasat dispozitivul publicitar;
f) copia autorizației de construire, după caz;
g) actul de recepție finală a construcției, după caz;
h) pașaportul amplasării dispozitivului publicitar, după caz.
58. Autorizația sau refuzul motivat privind eliberarea acesteia se comunică solicitantului în termenul stabilit de legislația în vigoare, calculat de la data înregistrării cererii și a tuturor documentelor necesare.
59. În cazul în care emitentul nu adoptă și nu comunică solicitantului o decizie în termenul legal stabilit, se aplică prevederile legislației privind procedura administrativă și efectele juridice ale nesoluționării cererii în termen.
60. Constatarea unor date eronate, incomplete sau false prezentate de solicitant, precum și lipsa documentelor obligatorii prevăzute de legislație și de prezentul Regulament, constituie temei pentru suspendarea examinării cererii sau, după caz, pentru retragerea/anularea autorizației, în condițiile legii.
61. În cazul în care cererea depusă este incompletă, emitentul informează solicitantul despre necesitatea completării acesteia, indicând documentele lipsă sau acțiunile necesare pentru examinarea cererii.
62. Emitentul nu poate solicita documente, informații sau îndeplinirea unor condiții care nu sunt prevăzute de legislația în vigoare sau de prezentul Regulament.
63. Suspendarea examinării cererii încetează la data prezentării de către solicitant a documentelor sau informațiilor solicitate în mod legal.
64. Termenul de examinare a cererii se reia de la data înlăturării cauzelor care au determinat suspendarea, fără a depăși limitele stabilite de legislația în vigoare.
65. La expirarea termenului de examinare, emitentul adoptă una dintre următoarele decizii:
a) eliberează autorizația de amplasare a publicității exterioare, în cazul în care sunt întrunite condițiile prevăzute de legislație și de prezentul Regulament;
b) emite un refuz motivat, în cazul în care nu sunt îndeplinite condițiile legale pentru autorizare.
Refuzul de eliberare a autorizației trebuie să fie motivat și comunicat solicitantului în conformitate cu prevederile legislației privind procedura administrativă.
Secțiunea 3. Prelungirea, suspendarea valabilității și retragerea Autorizației
66. Termenul de valabilitate și condițiile de prelungire a autorizațiilor de construire necesare pentru instalarea dispozitivelor publicitare fixe se stabilesc în conformitate cu prevederile Codului urbanismului și construcțiilor și ale actelor normative aplicabile.
67. Autorizația de amplasare a publicității exterioare poate fi retrasă sau anulată de către emitent în următoarele cazuri:
a) la cererea titularului Autorizației;
b) în cazul încetării dreptului titularului de a desfășura activitatea pentru care a fost emisă Autorizația, inclusiv în cazul lichidării persoanei juridice sau încetării activității persoanei fizice autorizate;
c) dacă dispozitivul publicitar autorizat nu a fost instalat în termen de 6 luni de la data eliberării Autorizației, cu excepția cazurilor justificate și aprobate de emitent;
d) în cazul în care amplasamentul dispozitivului publicitar este afectat de lucrări de interes public, de expropriere sau de alte situații prevăzute de legislația în vigoare;
e) în cazul neachitării taxelor locale, plăților aferente utilizării domeniului public sau altor obligații financiare stabilite prin legislație sau prin acte administrative locale;
f) în cazul în care dispozitivul publicitar instalat nu corespunde condițiilor aprobate prin Autorizație și pașaportul de amplasare, inclusiv în ceea ce privește amplasamentul, dimensiunile, categoria, suprafața de afișaj sau numărul de fețe publicitare.
68. Retragerea sau anularea Autorizației în cazurile prevăzute la pct. 68 lit. a)–e) se dispune prin act administrativ emis de autoritatea administrației publice locale competente.
Actul administrativ de retragere sau anulare a Autorizației poate fi contestat în condițiile stabilite de legislația privind procedura administrativă.
69. În cazul constatării unor abateri grave privind amplasarea sau exploatarea dispozitivului publicitar, care nu pot fi remediate prin măsuri de conformare, emitentul poate dispune retragerea Autorizației în condițiile legislației în vigoare.
70. În cazul transmiterii dreptului de proprietate asupra unui dispozitiv publicitar fix, noul proprietar este obligat să informeze autoritatea administrației publice locale și să prezinte documentele care confirmă transmiterea dreptului de proprietate, precum și actele necesare pentru actualizarea datelor din Autorizație.
71. Încălcările constatate cu privire la conținutul materialelor publicitare nu constituie, prin ele însele, temei pentru suspendarea sau anularea Autorizației, cu excepția cazurilor în care legislația prevede expres acest lucru sau când publicitatea contravine cerințelor legale și nu este remediată în termenul stabilit.
72. Termenul de valabilitate al Autorizației poate fi prelungit la cererea titularului, dacă sunt respectate condițiile prevăzute de prezentul Regulament și de legislația în vigoare. Titularul existent beneficiază de prioritate la reînnoirea Autorizației, cu condiția îndeplinirii cerințelor legale.
73. Cererea privind prelungirea termenului de valabilitate al Autorizației se depune cu cel puțin 10 zile lucrătoare înainte de expirarea termenului de valabilitate.
74. Pentru prelungirea termenului de valabilitate a Autorizației, solicitantul depune următoarele documente:
a) cererea conform modelului prevăzut în Anexa nr. 2 la prezentul Regulament;
b) copia Autorizației de amplasare a publicității exterioare;
c) copia actului de identificare – pentru persoane fizice, sau copia extrasului din Registrul de stat al persoanelor juridice – pentru persoane juridice;
d) copia documentului care confirmă dreptul de utilizare a terenului, imobilului sau construcției pe care este amplasat dispozitivul publicitar, după caz.
75. Refuzul de prelungire a termenului de valabilitate a Autorizației trebuie să fie motivat, întemeiat pe prevederile legale aplicabile și comunicat titularului în termenul stabilit de legislația în vigoare.
76. Decizia privind retragerea, suspendarea sau anularea Autorizației se comunică titularului în termenul prevăzut de legislația privind procedura administrativă.
77. Suspendarea valabilității Autorizației poate fi dispusă numai în cazurile prevăzute de lege sau de prezentul Regulament și pentru perioada necesară înlăturării circumstanțelor care au determinat suspendarea.
78. Titularul Autorizației este obligat să informeze în scris emitentul despre înlăturarea circumstanțelor care au determinat suspendarea valabilității Autorizației.
79. Restabilirea valabilității Autorizației se dispune prin act administrativ al emitentului, după constatarea înlăturării motivelor care au determinat suspendarea.
80. Perioada de suspendare a valabilității Autorizației nu prelungește automat termenul de valabilitate al acesteia, cu excepția cazurilor prevăzute expres de legislația în vigoare sau stabilite prin actul administrativ de suspendare.
81. Controlul respectării condițiilor de amplasare și exploatare a dispozitivelor publicitare, precum și măsurile aplicate în cazul constatării încălcărilor, se efectuează în conformitate cu legislația privind controlul de stat și procedura administrativă.
Capitolul V
Publicitatea socială
82. Publicitatea socială reprezintă publicitatea care nu urmărește obținerea unui profit sau promovarea unor interese comerciale, având drept scop informarea, promovarea valorilor sociale, a comportamentelor responsabile, a inițiativelor de interes public și a obiectivelor cu caracter social, educațional, cultural, umanitar sau comunitar.
83. Publicitatea socială realizată prin intermediul mijloacelor de publicitate exterioară se amplasează în condițiile prevăzute de legislația în vigoare și de prezentul Regulament, cu respectarea procedurilor de autorizare aplicabile dispozitivelor publicitare.
84. Consiliul Local al comunei Sărata-Galbenă poate acorda scutiri sau facilități fiscale pentru publicitatea socială, în condițiile prevăzute de legislația fiscală în vigoare, prin aprobarea acestora odată cu adoptarea bugetului local pentru anul bugetar corespunzător.
85. Publicitatea socială se amplasează exclusiv pe dispozitive publicitare autorizate de către autoritatea administrației publice locale, cu respectarea cerințelor privind amplasarea și exploatarea acestora.
86. Pentru obținerea dreptului de amplasare a publicității cu caracter social pe teritoriul comunei Sărata-Galbenă, furnizorul mesajului social și/sau titularul dispozitivului publicitar poate depune o cerere privind acordarea facilităților prevăzute de prezentul Regulament.
Cererea va conține în mod obligatoriu:
a) solicitarea privind amplasarea publicității cu caracter social, denumirea campaniei, scopul acesteia și perioada de desfășurare;
b) denumirea instituției, întreprinderii sau organizației solicitante, datele de identificare, adresa juridică, codul fiscal, precum și datele reprezentantului legal;
c) perioada estimată de desfășurare a campaniei (de regulă, cu cel puțin 14 zile înainte de începerea acesteia), locul amplasării și datele dispozitivului publicitar pe care urmează să fie difuzat mesajul social.
87. Autoritatea administrației publice locale examinează informația prezentată și aplică prevederile fiscale și administrative corespunzătoare privind acordarea facilităților pentru publicitatea socială, în conformitate cu legislația în vigoare.
88. Titularul dispozitivului publicitar căruia i-a fost aprobat dreptul de amplasare a publicității cu caracter social beneficiază de facilitățile fiscale stabilite de Consiliul Local pentru perioada desfășurării campaniei sociale, în condițiile actului administrativ emis.

Capitolul VI
Publicitatea pe vehicule
89. Afișarea imaginilor publicitare pe sau în vehiculele utilizate pentru transportul de pasageri sau mărfuri, inclusiv pe vehiculele destinate transportului internațional și interraional, precum și pe autoturismele de tip taxi, se realizează în baza unui contract încheiat cu proprietarul sau posesorul legal al vehiculului, cu respectarea prevederilor legislației în vigoare.
Prevederile prezentului capitol nu se aplică denumirii, siglei sau imaginii de firmă a proprietarului ori posesorului vehiculului, precum și informațiilor privind produsele sau serviciile prestate de către acesta.
90. În cazul înregistrării contractului privind afișarea imaginilor publicitare pe vehicule, autoritatea administrației publice locale verifică respectarea cerințelor legale aplicabile și informează solicitantul privind obligațiile fiscale aferente, după caz.
91. Este interzisă afișarea imaginilor publicitare pe sau în vehicule în următoarele cazuri:
a) pe suprafețele vitrate sau transparente ale vehiculului, dacă prin aceasta este afectată vizibilitatea conducătorului auto ori siguranța circulației;
b) pe vehiculele serviciilor de urgență;
c) pe vehiculele și utilajele destinate intervențiilor, întreținerii și reparației drumurilor;
d) în alte cazuri expres prevăzute de legislația în vigoare.
92. Alte restricții privind amplasarea publicității pe sau în vehicule pot fi stabilite de autoritățile competente, în limitele atribuțiilor prevăzute de lege.
93. Vehiculele special amenajate în scopuri publicitare nu pot utiliza sisteme audio pentru difuzarea mesajelor publicitare, cu excepția cazurilor expres permise de legislație.

Capitolul VII
Dispoziții speciale privind publicitatea anumitor produse
Publicitatea produselor alcoolice
94. Publicitatea produselor alcoolice se realizează cu respectarea prevederilor legislației în vigoare privind publicitatea și comercializarea produselor alcoolice.
Este interzisă publicitatea produselor alcoolice:
a) în cadrul competițiilor sportive sau al altor evenimente, prin utilizarea denumirii, mărcii comerciale ori a altor elemente de identificare ale unei băuturi alcoolice, în cazurile interzise de legislație;
b) adresată minorilor sau care conține imagini, mesaje ori referiri la minori, precum și participarea persoanelor care se bucură de autoritate în rândul minorilor;
c) care creează o asociere între consumul de alcool și îmbunătățirea performanțelor fizice, psihice sau a capacității de conducere a vehiculelor;
d) care sugerează că prin consumul de alcool pot fi obținute avantaje sociale, profesionale, sexuale sau alte beneficii personale;
e) care atribuie alcoolului proprietăți terapeutice, stimulative, sedative sau capacitatea de soluționare a problemelor personale;
f) care încurajează consumul excesiv de alcool sau prezintă într-o lumină negativă abstinența ori consumul moderat;
g) care promovează drept avantaj calitatea deosebită a unei băuturi alcoolice determinată exclusiv de concentrația ridicată de alcool;
h) în materiale cinematografice, tipărite sau în mediul online destinate minorilor;
i) pe prima și ultima pagină a publicațiilor periodice tipărite, pe coperțile acestora, precum și pe pagina de deschidere a publicațiilor digitale, în cazurile prevăzute de legislație;
j) pe sau în mijloacele de transport public, precum și în stațiile de transport public, în cazurile interzise de legislația în vigoare;
k) în instituțiile de învățământ și instituțiile medico-sanitare;
l) în limitele zonelor de protecție stabilite de legislația în vigoare față de instituțiile de învățământ, cămine pentru elevi și studenți sau instituții medico-sanitare.
95. Publicitatea audiovizuală pentru produsele alcoolice trebuie să fie însoțită de avertismentul privind efectele nocive ale consumului excesiv de alcool, în condițiile stabilite de legislația în vigoare.
Publicitatea produselor din tutun
96. Publicitatea produselor din tutun, a produselor conexe și a produselor asociate acestora este reglementată de legislația specială în domeniu, inclusiv de prevederile Legii nr. 278/2007 privind controlul tutunului, cu modificările și completările ulterioare.
Publicitatea medicamentelor
97. Publicitatea medicamentelor se efectuează cu respectarea prevederilor legislației în domeniul medicamentului și al publicității, inclusiv ale Legii nr. 1409/1997 cu privire la medicamente, cu modificările și completările ulterioare.
Publicitatea armelor, munițiilor și tehnicii militare
98. Publicitatea armelor, munițiilor, explozibililor, articolelor pirotehnice și a altor produse cu regim special este permisă numai în condițiile și în locurile stabilite de legislația în vigoare.
Este interzisă amplasarea publicității pentru aceste produse în alte locuri decât cele autorizate pentru comercializarea acestora sau în publicații și materiale de specialitate destinate domeniului respectiv.
Publicitatea jocurilor de noroc
99. Publicitatea jocurilor de noroc, a pariurilor sportive și a altor activități din domeniul jocurilor de noroc se realizează cu respectarea prevederilor Legii nr. 291/2016 cu privire la organizarea și desfășurarea jocurilor de noroc și ale altor acte normative aplicabile.
Capitolul VIII
Responsabilitate
100. Primăria comunei Sărata-Galbenă, în limitele competențelor stabilite de legislația în vigoare, asigură examinarea documentației, eliberarea actelor permisive și monitorizarea respectării prevederilor prezentului Regulament privind amplasarea dispozitivelor publicitare și publicitatea exterioară.
Persoanele cu funcții de răspundere din cadrul autorității administrației publice locale poartă răspundere pentru exercitarea necorespunzătoare a atribuțiilor de serviciu în conformitate cu legislația Republicii Moldova.
101. Persoanele fizice și juridice care desfășoară activități în domeniul publicității și încalcă prevederile legislației privind publicitatea, precum și ale prezentului Regulament, poartă răspundere contravențională, civilă sau penală, după caz, în condițiile stabilite de legislația în vigoare.
102. Difuzarea publicității ilegale sau necorespunzătoare, care a cauzat prejudicii semnificative intereselor publice ori a încălcat drepturile și interesele legitime ale persoanelor, atrage răspunderea prevăzută de legislația în vigoare.
103. Dispozitivele publicitare constituie proprietatea titularilor acestora, care sunt responsabili pentru instalarea, exploatarea, întreținerea, securitatea și starea tehnică a acestora, în conformitate cu prevederile legislației în vigoare.
Capitolul IX
Controlul respectării prevederilor Regulamentului
105. Respectarea prevederilor prezentului Regulament este monitorizată de către Primăria comunei Sărata-Galbenă, în limitele competențelor stabilite de legislația în vigoare, prin verificarea respectării condițiilor de amplasare, exploatare și menținere a dispozitivelor publicitare pe teritoriul administrativ al comunei.
106. Persoanele fizice și juridice care încalcă prevederile prezentului Regulament poartă răspundere în conformitate cu prevederile Codului contravențional, ale legislației civile, penale și ale altor acte normative aplicabile.
Capitolul X
Dispoziții finale și tranzitorii
107. Prezentul Regulament intră în vigoare la data adoptării prin hotărârea Consiliului Local al comunei Sărata-Galbenă și se publică în modul stabilit de legislația în vigoare privind transparența decizională și accesul la informația de interes public.
108. Actele permisive și autorizațiile emise legal până la intrarea în vigoare a prezentului Regulament își păstrează valabilitatea până la expirarea termenului pentru care au fost eliberate.
Prelungirea termenului de valabilitate, modificarea condițiilor de amplasare sau emiterea unor noi acte permisive se efectuează în conformitate cu prevederile prezentului Regulament și ale legislației în vigoare.
109. După obținerea actelor permisive prevăzute de legislația în vigoare, solicitantul depune cererea pentru eliberarea autorizației de amplasare a publicității exterioare la Primăria comunei Sărata-Galbenă, conform procedurii stabilite prin prezentul Regulament și prin intermediul serviciului „Ghișeu unic”, după caz.
110. Litigiile apărute în procesul aplicării prezentului Regulament se soluționează pe cale administrativă sau judiciară, în condițiile prevăzute de Codul administrativ al Republicii Moldova și de alte acte normative aplicabile.

Secretara
 Consiliului  local Sărata Galbenă:______________ Albina SOLOMON

  Secretara
 Consiliului  local Sărata Galbenă:______________ Albina SOLOMON

                                 

NOTA DE FUNDAMENTARE
la proiectul la proiectul de decizie „Cu privire la aprobarea Regulamentului privind amplasarea dispozitivelor publicitare și autorizarea publicității exterioare în comuna Sărata Galbenă, raionul Hîncești”
	1. Denumirea sau numele autorului și, după caz, a/al participanților la elaborarea proiectului actului normativ

	Autorul proiectului este Primarul comunei Sărata Galbenă, dl Mihail Lozovoi.
Proiectul a fost elaborat de dna Iuliana Breabin, specialistă CUPS din cadrul Primăriei comunei Sărata Galbenă.


	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul este elaborat în temeiul art. 8 alin. (3), art. 10¹ alin. (2) și (3), art. 14 alin. (2) lit. a) și m) din Legea nr. 436/2006 privind administrația publică locală, art. 36 din Legea nr. 62/2022 cu privire la publicitate, Legii nr. 160/2011 privind reglementarea prin autorizare a activității de întreprinzător, Legii nr. 509/1995 a drumurilor, Codului urbanismului și construcțiilor nr. 434/2023, Codului administrativ nr. 116/2018 și altor acte normative incidente.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	În prezent, la nivelul comunei Sărata Galbenă nu există un regulament local care să stabilească în mod unitar condițiile de amplasare a dispozitivelor publicitare și procedura de autorizare a publicității exterioare.
Lipsa unui cadru normativ local determină dificultăți în gestionarea amplasării mijloacelor de publicitate, aplicarea neuniformă a legislației, afectarea aspectului arhitectural și urbanistic al localității, precum și dificultăți în administrarea domeniului public și privat al unității administrativ-teritoriale.
Adoptarea regulamentului va asigura aplicarea unitară a legislației naționale în domeniul publicității exterioare și va crea mecanisme clare privind amplasarea, autorizarea, controlul și exploatarea dispozitivelor publicitare.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Proiectul urmărește:
· aprobarea Regulamentului privind amplasarea dispozitivelor publicitare și autorizarea publicității exterioare;
· stabilirea categoriilor de dispozitive publicitare;
· reglementarea condițiilor de amplasare și exploatare a acestora;
· instituirea procedurilor de notificare și autorizare;
· stabilirea drepturilor și obligațiilor titularilor;
· reglementarea publicității sociale și a publicității pe vehicule;
· stabilirea regulilor privind publicitatea anumitor produse și servicii;
· instituirea mecanismelor de control și a măsurilor privind respectarea regulamentului.
Regulamentul introduce un cadru normativ local unitar, adaptat prevederilor legislației naționale în vigoare.

	3.2. Opțiunile alternative analizate și motivele pentru care acestea nu au fost luate în considerare

	 Allte opţiuni nu au fost analizate.

	4. Analiza impactului de reglementare 

	4.1. Impactul asupra sectorului public

	Proiectul va contribui la eficientizarea activității autorității administrației publice locale în domeniul gestionării publicității exterioare, va spori transparența procesului de autorizare și va facilita exercitarea controlului administrativ.

	4.2. Impactul financiar și argumentarea costurilor estimative

	Implementarea regulamentului nu necesită alocarea unor resurse financiare suplimentare din bugetul local.
Aplicarea prevederilor acestuia se va realiza în limita resurselor umane și financiare existente.
În același timp, regulamentul poate contribui la administrarea eficientă a taxelor locale aferente dispozitivelor publicitare, în condițiile legislației fiscale.

	4.3. Impactul asupra sectorului privat

	Proiectul stabilește reguli clare și transparente privind amplasarea dispozitivelor publicitare, contribuind la asigurarea unui tratament egal pentru toți agenții economici și la reducerea incertitudinilor administrative.

	4.4. Impactul social
4.4.1. Impactul asupra datelor cu caracter personal
4.4.2. Impactul asupra echității și egalității de gen

	4.5. Impactul asupra mediului

	Regulamentul contribuie la îmbunătățirea aspectului urbanistic al localității, sporirea siguranței circulației rutiere și pietonale și protejarea interesului public. Proiectul nu implică prelucrarea unor categorii noi de date cu caracter personal și nu generează impact suplimentar asupra protecției acestora şi nu conține prevederi discriminatorii și se aplică în mod egal tuturor persoanelor fizice și juridice. Regulamentul contribuie la utilizarea ordonată a spațiului public și la reducerea amplasării necontrolate a dispozitivelor publicitare, fără a genera impact negativ asupra mediului.

	4.6. Alte impacturi și informații relevante

	Implementarea regulamentului va contribui la dezvoltarea unui cadru administrativ modern și transparent privind gestionarea publicității exterioare și la protejarea imaginii și identității vizuale a localității.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	5.2. Măsuri normative care urmăresc crearea cadrului juridic intern necesar pentru implementarea legislației UE

	 Proiectul nu are ca obiect transpunerea directă a actelor juridice ale Uniunii Europene şi  este compatibil cu principiile generale privind transparența administrativă, concurența loială și buna administrare, fără a necesita adoptarea unor măsuri suplimentare de implementare.

	6. Avizarea și consultarea publică a proiectului actului normativ

	 Proiectul de decizie și Regulamentul anexat au fost supuse consultării publice în conformitate cu prevederile Legii nr. 239/2008 privind transparența în procesul decizional, precum și ale Hotărârii Guvernului nr. 967/2016 cu privire la mecanismul de consultare publică cu societatea civilă în procesul decizional.
Proiectul a fost publicat și consultat în modul prevăzut de legislație.

	7. Concluziile expertizelor

	 Proiectul urmează a fi supus expertizelor și avizelor prevăzute de legislația în vigoare, după caz.

	8. Modul de încorporare a actului în cadrul normativ existent

	 Proiectul completează cadrul normativ local în domeniul publicității exterioare și se aplică în concordanță cu prevederile legislației naționale incidente.
Adoptarea regulamentului nu impune modificarea sau abrogarea altor acte normative locale, cu excepția cazului în care există dispoziții contrare.


	9. Măsurile necesare pentru implementarea prevederilor proiectului actului normativ

	 Implementarea regulamentului va fi asigurată de Primăria comunei Sărata Galbenă prin subdiviziunile competente.
După adoptare, regulamentul va fi publicat și adus la cunoștința publicului, iar funcționarii responsabili vor aplica procedurile prevăzute de acesta în procesul de examinare a cererilor privind amplasarea dispozitivelor publicitare și autorizarea publicității exterioare.




Primar                            Mihail LOZOVOI

Anexa   nr.   2   la   Regulament   CERERE   privind   eliberarea autorizației   de   amplasare a publicității     ___________________________________________________________________________________________________________                                                                       (numele solicitantului sau denumirea persoanei juridice)   Numărul unic   de   identificare IDNO (IDNP)     __________________________________________   Adresa solicitantului: codul poștal MD ________________________________________________________   Localitatea ______________________________________________________________________________   Telefon:________________________ E - mail:__________________________________________________     Rog   să - mi elibereze   autorizația   privind  amplasarea           _________________________________________________________________________________________________________                                                                                                            (denumirea dispozitivului )   ce   va   (vor)   ocupa   suprafața   (se   indică   dimensiunile) _________________________________________________                                                                                                                                                                                                                                                                                                                           (se scrie cu cifre )     ____________________________________________________________________________________________________________                                                                                               (se scrie cu litere)       Iluminat din exterior   Da   Nu  Iluminat   din   interior   Da     Nu     Neiluminat   tehnic   Da   Nu     Amplasat: com.Sărata  -   Galbenă , strada  _________________________________________________________         ________________________________________________________________________________________        pe termen de ______________________________________________________________________________     Solicitantul:    _______ __________________________________________             _ _____________________                                                         (numele/prenumele reprezentantului )                                 (semnătura)         „   ”    20     L.Ş.         Note : 1.   La   întocmirea   cererii,   corectări   şi   ștersături   nu   se   admit  

Anexa   3:  La  Regulament     PAȘAPORTUL     dispozitivului   publicitar     Data    ______  _______________  20___     Solicitant:   ____________________________________                                                     (numele solicitantului sau denumirea persoanei juridice)                                                           Adresa (locul amplasarii):   com.Sărata -   Galbenă ,   ______________________________________________________   Cererea   nr.   05 - 6/   din   20       Proprietar:       Denumirea    dispozitivului   publicitar       Categoria   ________________________________________________________________________________                                                                 Parametri   ____________________________________________________________                                                                      Dimensiunile dispozitivului / suprafața imaginii publicitare /numărul de fețe)   Termen   de   valabilitate:   ___________________________________________             Verificat:   Specialist   în   perceperea   fiscală     (semnătura)  

              Imaginea   se   anexează                  Imaginea   se   anexează  

eliberată  

Republica Moldova   Primăria     com.Sărata - Galbenă       AUTORIZAŢIE   de   amplasare   a   publicității   Nr.   de   înregistrare   «   »   202     (denumirea   completă   a   întreprinderii,   adresa,   tel.)     ____________________________________________________________________________________________________________   datele   persoanei   juridice;   pentru   persoanele   fizice:   numele,   prenumele,   patronimicul,     în  persoana  _______________________________________________________________________________     pentru   amplasarea   _______________________________________________________________________              (denumirea   dispozitivului )   ce   ocupă   suprafaţa   totală,   m.p.   ____________________   m²    ___________________________________________     (se   scrie   cu   cifre)   (se   scrie   cu   litere)     __________________________________________________________________________________________________ _ ________       în   următorul   loc:   _________________________________________________________________ __________     (str.caracteristica detaliat ă a locului   )     ____________________________________________________________________________________________________________   (bd.,   str.,   str - la,   blocul,   detalii   ale   locului)     Condiții   speciale        __________________________________________________________________________________________________________   Termenul   de   valabilitate   al   autorizației:_______________________________________________________       Primarul   com.Sărata - Galbenă      Lozovoi Mihail          __________________________                                                                                                                                (semnătura)                      L.Ș     

Am   luat   cunoștință de   condițiile   Regulamentului   L.Ş.     (semnătura   solicitantului)       Data   eliberării   „   ”   20         Nota :   Documentația   tehnică   şi   avizele   prezentate,   vizate   spre   neschimbare,   sunt   parte   integrantă   a   prezentei   autorizaţii. Nerespectarea prevederilor autorizaţiei atrage pierderea  valabilităţii acesteia şi se va sancţiona conform legislaţiei în vigoare.  



     REPUBLICA    MOLDOVA                                                         REPUBLIC OF MOLDOVA                  RAIONUL HÎNCEŞTI                                                                              HÎNCEȘTI DISTRICT              PRIMĂRIA SĂRATA GALBENĂ                                            SĂRATA GALBENĂ MAYOR`S OFFICE   _________________________________________________________________________________                                            com.Sărata Galbenă, str. Ştefan cel Mare 67 , MD - 3446  Tel/fax (0269) tel:50 - 2 - 38  e - mail:  primaria.sarata - galbena@apl.gov.md                 PROIECT DE    DECIZIE    com. Sărata Galbenă       Din :   2026                                                                                Nr.        ,, Cu privire la aprobarea Regulamentului    cu privire la amplasarea dispozitivelor publicitare     și autorizarea publicității exterioare    în com Sărata Galbenă, raionul Hînceşti ”             În temeiul art. 8 alin. (3), art. 10¹ alin. (2) și   (3), art. 14 alin. (2) lit. a) și lit. m) din Legea  nr. 436/2006 privind administrația publică locală, art. 36 din Legea nr. 62/2022 cu privire la  publicitate, Legii nr. 160/2011 privind reglementarea prin autorizare a activității de  întreprinzător, Legii   nr. 509/1995 a drumurilor, Codului urbanismului și construcțiilor nr.  434/2023, în vederea asigurării unui cadru unitar de reglementare a amplasării dispozitivelor  publicitare, a protejării aspectului arhitectural și urbanistic al localității, a  siguranței  circulației rutiere, a utilizării eficiente a domeniului public și privat al comunei, precum și a  aplicării uniforme a legislației în domeniul publicității exterioare, ținând cont de avizele  comisiilor consultative de specialitate,     Consiliul local al comunei Sărata Galbenă                                                   DECIDE:   1.   Se aprobă Regulamentul privind amplasarea dispozitivelor publicitare și autorizarea  publicității exterioare pe teritoriul comunei Sărata Galbenă, raionul Hîncești , conform  anexei nr. 1, care face parte integrantă din prezenta decizie.   2.   Primarul comunei Sărata Galbenă și subdiviziunile responsabile vor asigura aplicarea  prevederilor regulamentului aprobat și vor întreprinde măsurile necesare pentru punerea în  executare a prezentei decizii.   3 . Prezenta decizie se aduce la cunoştinţă publică în modul prevăzut de lege şi intră în  vigoare la data includerii în Registrul de Stat al Actelor Locale şi poate fi contestată la  Judecătoria Hînceşti, sediul Ialoveni, în termen de 30 de zile de la data co municării, potrivit  prevederilor Codului Administrativ nr.116/2018.   4 .   Controlul executării prevederilor prezentei hotărâri se atribuie primarului şi comisiei de  specialitate    în probleme sociale,   (învăţământ, cultură, ocrotirea sănătăţii, protecţia  socială)  şi culte .   Iniţiat/ / Lozovoi Mihail, primarul comunei.   Elaborat: Breabin Iuliana, specialistă CUPS   Avizat: Solomon Albina, secretara CL Sărata Galbenă.                                       Preşedintele şedinţei:________________________     Contrasemnează:                 Secretara     Consiliului  local Sărata Galbenă:______________ Albina SOLOMON    

